היכל התרבות, התזמורת הפילהרמונית הישראלית, ועיריית תל אביב משיקים מתחם תרבות חדש בליבה של תל אביב, כל הפרטים.
לרגל חגיגות ה- 60 להיכל התרבות של תל אביב, יושק אולם המופעים החדש – 'אולם צוקר', במסגרת ההשקה תתקיים סדרת קונצרטים מיוחדים ומופעים עם אומנים מובילים בשילובים מיוחדים. אולם המופעים החדש, השלישי במניין, הוקם בהשקעה של כ-25 מיליון ₪, זהו אולם רב תכליתי המכיל עד 400 מקומות ישיבה. העיצוב המיוחד מאפשר תצורות הושבה שונות – החל מסידור מושבים קלאסי, המיועד למופע פרונטלי, דרך סידור טבעתי למופע זירה, והתאמה לאירועי תרבות ובמה, לטקסים, לימי עיון ולמגוון רחב של אירועים. באולם אקוסטיקה משובחת ומערכות במה, סאונד ותאורה מהמתקדמות בעולם. האולם ישמש בין השאר כאולם חזרות לתזמורת הפילהרמונית ולקונצרטים קאמריים של התזמורת הפילהרמונית, כיתות אומן והרכבים מוזיקליים שונים.
אירועי ההשקה של אולם המופעים החדש יערכו בין התאריכים 12- ל-22 באוקטובר 2017, פתיחה חגיגית של המתחם תתקיים ב – 12 באוקטובר, לרגל יום הולדתו ה – 60 של היכל התרבות, בקונצרט חגיגי ותמשך בשורה של קונצרטים ומופעים לכל המשפחה.
לפתיחת החגיגות, תצדיע התזמורת הפילהרמונית להיכל התרבות בקונצרט מיוחד, באולם ע"ש לואי ובניצוחו של מאסטרו זובין מהטה, אשר ישחזר במדויק את הקונצרט הראשון שהפילהרמונית ביצעה ביום חנוכת היכל התרבות ב-1957. ב – 13 באוקטובר יתקיים קונצרט קאמרי מיוחד ב'אולם צוקר' ולמחרת בשבת בבוקר קונצרט של הפילהרמונית לילדים.
18.10 שלמה גרוניך מארח את אלון עדר.
19.10 חנן בן ארי- מופע סיום קיץ חגיגי – חשיפת שירי האלבום החדש.
20.10 רונה קינן מארחת את אסף אמדורסקי. שישי צהריים.
20.10 אריק סיני- (שישי ערב 21:00) מופע מיוחד לרגל 40 שנות יצירה.
21.10 קרולינה מארחת את קותימאן, רייב סיום.